สรรพากรให้บริจาคช่วยญี่ปุ่นลดหย่อนภาษีได้
อธิบดีกรมสรรพากร เผย ประชาชนสามารถนำเงิน-มูลค่าทรัพย์สินที่บริจาค หักเป็นค่าลดหย่อนเสียภาษีได้
16 มี.ค. 2554

อธิบดีกรมสรรพากร เผย ประชาชนสามารถนำเงิน-มูลค่าทรัพย์สินที่บริจาค หักเป็นค่าลดหย่อนเสียภาษีได้
นายสาธิต รังคสิริ อธิบดีกรมสรรพากร กล่าวว่า การบริจาคเพื่อช่วยเหลือผู้ประสบภัยในประเทศญี่ปุ่น สามารถนำเงินหรือมูลค่าทรัพย์สินที่บริจาค  นำมาหักเป็นค่าลดหย่อนเสียภาษีได้  แต่ต้องเป็นไปตามหลักเกณฑ์และเงื่อนไข ดังนี้
1. ผู้บริจาคที่เป็นบุคคลธรรมดา ได้เฉพาะผู้ที่บริจาคเป็นเงิน ด้วยการโอนเงินเข้าบัญชีช่วยเหลือผู้ประสบภัย ผ่านบริษัทหรือห้างหุ้นส่วนนิติบุคคล ได้แก่ สถานีโทรทัศน์ช่อง 3  ช่อง 5  ช่อง 7  ช่อง 9 อสมท. เป็นต้น  สามารถนำเงินบริจาคนั้นหักลดหย่อนในการคำนวณภาษีได้ตามจริง รวมกับเงินบริจาคอื่นๆ ด้วย ต้องไม่เกิน 10% ของเงินได้หลังหักค่าใช้จ่ายและค่าลดหย่อนอื่น ๆ แล้ว โดยใช้หนังสือสำคัญการรับเงินบริจาค  จากนิติบุคคลที่เป็นตัวแทนรับบริจาคหรือใบโอนเงินเข้าบัญชีธนาคาร หรือสลิปของธนาคาร เพื่อเป็นหลักฐานในการนำไปหักลดหย่อนต่อไป
2. ผู้บริจาคที่เป็นบริษัท หรือ ห้างหุ้นส่วนนิติบุคคล  สามารถนำเงินหรือทรัพย์สินที่บริจาคนำมาหักรายจ่ายได้ตามที่จ่ายจริง แต่ไม่เกิน 2% ของกำไรสุทธิในปีที่บริจาค  นอกจากนี้ กรณีทรัพย์สินหรือสินค้าที่นำไปบริจาคก็ได้รับยกเว้นภาษีมูลค่าเพิ่มโดยไม่ถือเป็นการขาย
ทั้งนี้ บริษัทหรือห้างหุ้นส่วนนิติบุคคลที่เป็นตัวแทนรับบริจาคเงินหรือทรัพย์สิน ตามข้อ 1 และข้อ 2  ต้องนำเงินและทรัพย์สินที่ได้รับบริจาคมาทั้งจำนวนนั้น  ไปบริจาคให้แก่หน่วยงานของส่วนราชการไทยเท่านั้น เช่น กระทรวงการต่างประเทศ ช่วยผู้ประสบภัย และหน่วยงานราชการนั้นจะต้องออกใบเสร็จรับเงินหรือหนังสือสำคัญการรับเงินที่เป็นยอดรวมให้ตรงกับยอดบริจาค เช่นนี้ ผู้บริจาคตามข้อ 1 และข้อ 2 จึงจะได้รับสิทธินำยอดเงินหรือทรัพย์สินที่บริจาคไปหักลดหย่อนหรือหักรายจ่ายได้ แต่หากตัวแทนรับบริจาคนำไปมอบให้แก่ผู้ประสบภัยโดยตรงผู้บริจาคจะไม่ได้รับสิทธิในการหักลดหย่อนแต่อย่างใด
นายสาธิต  กล่าวว่า เหตุการณ์ภัยพิบัติที่เกิดขึ้นครั้งนี้เป็นเรื่องที่ร้ายแรง  มีชาวญี่ปุ่นสูญเสียเป็นจำนวนมาก การที่คนไทยร่วมกันบริจาคเงินและทรัพย์สินให้ความช่วยเหลือผู้ประสบภัยที่ญี่ปุ่นในครั้งนี้ เป็นการแสดงออกถึงความมีน้ำใจและความมีเมตตาประสงค์ที่จะช่วยเหลือเพื่อนมนุษย์ด้วยกัน ดังนั้น นอกจากผู้บริจาคจะได้รับอานิสงค์ผลบุญตามความเชื่อของชาวไทยแล้ว ยังได้รับสิทธิประโยชน์ทางภาษี แต่ทั้งนี้ขอให้เป็นไปตามเงื่อนไขและหลักเกณฑ์ของกรมสรรพากรด้วย